K. Tóthová, poslankyňa: (2004-03-02):
V čom je podstata tohto trhového prostredia, ktoré sa tu zavádza a o ktorom hovorili moji predrečníci. Vážení, ak pôjdeme na podstatu, musíme zistiť jednu veľmi vážnu skutočnosť, ktorá doteraz v našom právnom systéme nemá obdobu. Týmto zákonom sa dáva právny nárok na výkon štátnej moci každému, kto určité zákonné podmienky splní. A v tom je podľa mňa najväčšia boľačka predloženého zákona, že sa príslušná štátna inštitúcia, teda orgán, ako je ministerstvo, zbavuje možnosti usmerňovať výkon štátnej moci notármi, pretože mnohé notárske akty sú akty s guľatou pečiatkou a so štátnym znakom a za nimi stojí donucovacia moc. Sú robené v mene štátu, zodpovednosť štátu objektívna je tu a viaceré ďalšie súvislosti. Veď predsa, kto splní podmienku vzdelania, určitých skúšok a zabezpečenia určitých materiálnych, technických podmienok, predsa ešte nemusí byť spôsobilý vykonávať štátnu moc. Toto si púšťa štát z ruky, pán minister? Povedzte mi, ktorý štát, ktorý má kontinentálny systém práva, ako je Slovensko, takýto princíp má vo svojom právnom systéme? Pán minister, vaša činnosť je veľmi poznačená vnášaním prvkov anglosaského práva do nášho právneho systému, čo potom vyvoláva disharmónie. Vyvoláva to disharmónie. Podľa mňa je tento návrh neakceptovateľný. Totiž znamená veľkú prípadnú fluktuáciu v tomto trhovom prostredí, ale až takú, ktorá nie je potrebná. Pokiaľ cítite nedostatok notárov a chceli by ste želateľnú vzájomnú akúsi súťaživosť vyvinúť, máte vo vlastných rukách možnosť zriaďovať ďalšie notárske úrady na určitom území. Čo vám tomu bráni? Prečo idete do absolútnej krajnosti? Prečo idete úplne do druhého extrému? Predsa notári majú množstvo písomností, ktoré musia archivovať, prenášanie archívov je zložitá záležitosť. U notárov sú dlhé roky uložené závety občanov. Niekto sa stane notárom, splní podmienky, skúsi si to na tri roky a potom to nechá. A čo s archívom? Aký zmätok nastane, pán minister? Že to notárska komora bude  archivovať? Vypočuli ste si názor notárskej komory? Ja som si ho vypočula a viem, čo hovorili, a viem, o čom hovorím. V roku 1993, respektíve 1992 som bola ministerkou spravodlivosti a zabezpečovala som prechod notárskej agendy od súdov na notárov ako slobodné povolanie. Viete, koľko delimitačných protokolov muselo byť? Viete, koľko muselo byť dolaďovaní, aby všetko sedelo? Aby bola presná evidencia? Lebo u notárov sú vážne doklady, štátnomocenské akty a podobne. Za desať rokov existencie notárstva, latinského notárstva s numerusom claususom naše notárstvo získalo v zahraničí samé pozitívne ohlasy. Veď predsa nemôžete nevidieť, že sa vytvoril centrálny informačný systém notárov, že sa vytvorila centrálna notárska registrácia podpisov, ktorú nemajú ani niektoré zahraničné štáty, že notárska agenda dostáva čísla, podľa ktorých v týchto verejne prístupných registroch si môže spätne občan skontrolovať, či skutočne notár urobil ten úkon, poprípade, keď dostane nejaký materiál notársky, môže vojsť do zoznamov a zistiť, či je to skutočne pravá listina, alebo či je to falzifikát. Veď toto nám závidia mnohé štáty, a to máme dnes v notárstve zavedené, zakotvené. Prečo to potrebujete rozhádzať? Predsa meniť a rozhádzať niečo, to je jednoduché, ale stabilitu niečomu dať, kde sú právne základy a bezpečnosť, proste je určitá garancia, to nie je jednoduché a notárstvo vlastne k takémuto stavu dospelo. Podľa môjho názoru je skutočne scestná úvaha, že len voľná konkurencia donáša lepšie výsledky. Považovať numerus clausus, ktorý tu aj pán doktor Husár už spomenul, aj predrečníčka kolegyňa, považujem za neprimeraný dnešnej dobe, teda považovať, že poškodzuje konkurenciu, to je skutočne scestné. Európsky parlament, pán minister, a to by ste si mali povšimnúť, vo svojom rozhodnutí z 18. januára 1994 zdôraznil štátnu povahu notárskej činnosti a vylúčil ju z trhovoregulačnej kompetencie komisie v Bruseli. Ak by ste o tom chceli niečo viac, tak vám notári, prezident notárskej komory zrejme veľmi rád bližšie niečo povie, pretože, ako mám informácie, nespolupracovali ste s nimi na tomto legislatívnom návrhu a minulý týždeň 25. alebo 23. januára sme mali ústredný legislatívny klub pri Hnutí za demokratické Slovensko, bol tam prezident notárskej komory, viceprezident notárskej komory a ďalší a títo jednoznačne svojimi vystúpeniami a argumentmi nás presvedčili, že podporiť tento legislatívny návrh je ešte ťažšie a hlavne nerozumnejšie ako ten predchádzajúci. Čiže jednoznačne Hnutie za demokratické Slovensko, ako to bolo už povedané, tento legislatívny návrh nebude podporovať. Ďakujem za pozornosť. (Potlesk.)